અમદાવાદ: શેરબજારમાં પાછલાં ચાર-છ સપ્તાહથી સતત અનિશ્ચિતતાભર્યા માહોલ વચ્ચે વિદેશી સંસ્થાગત રોકાણકાર ભારતીય ઇક્વિટી બજારમાંથી મોં ફેરવી રહ્યા છે તથા વેચવાલી કરી રહ્યા છે. સેબીના ડેટા મુજબ એફઆઇઆઇએ જાન્યુઆરી મહિનામાં ૧૧ હજાર કરોડથી વધુની ઇક્વિટી બજારમાં વેચવાલી કરી છે, જ્યારે ફેબ્રુઆરી મહિનામાં પણ આ સિલસિલો જારી રહ્યો છે. એફઆઇઆઇએ અત્યાર સુધી ૧.૮ અબજ ડોલર એટલે કે રૂ. ૧૨,૭૭૫ કરોડ રૂપિયાની ઇક્વિટી બજારમાં વેચવાલી કરી છે. એફઆઇઆઇએ વર્ષ ૨૦૦૮ના આ જ સમયગાળામાં એક અંદાજ મુજબ ૧૧,૮૦૫ કરોડ રૂપિયાની વેચવાલી કરી હતી. આમ, વર્ષ ૨૦૦૮ના વૈશ્વિક નાણાકીય સંકટ બાદ એફઆઇઆઇની સૌથી ઝડપી વેચવાલી જોવા મળી હતી.